Myndbönd með lýsingu Guðmundar Benediktssonar , Gumma Ben , á því þegar Ísland komst í 2 - 1 gegn Austurríki og tryggði sér sæti í sextán liða úrslitum Evrópumótsins í knattspyrnu fara nú eins og eldur í sinu um internetið . Gummi lýsti leiknum fyrir Símann , sem setti inn myndbandið hér að neðan skömmu eftir að leiknum lauk . Margar milljónir manna hafa séð hin ýmsu myndbönd . Það leið ekki á löngu þar til stórbrotin lýsing Gumma fór á flug . Auglýsing Fjölmiðlar um allan heim hafa svo gert lýsingu Gumma að fréttaefni . Hin risastóra vefsíða Buzzfeed segir við lesendur sína : „ þú verður aldrei nokkurn tímann eins spenntur og þessi íslenski fótboltalýsandi “ . Sports Illustrated segir lýsinguna ótrúlega . „ Geðshræring , gleði og röð háværra hljóða . “ Hjá CBS fréttastofunni í Bandaríkjunum er einfaldlega sagt að íslenski þulurinn hafi misst vitið . „ Ég hef ekki hugmynd um hvað þessi maður er að segja , en það er stórkostlegt hvort sem er . “ USA Today segir einfaldlega að Gummi hafi misst vitið og röddina . „ Allir á Íslandi voru spenntir , en kannski enginn meira en þessi lýsandi . “ „ Ef þú hlustar á lýsinguna á sigurmarkinu hjá Arnóri Traustasyni , þá gætirðu haldið að Ísland hefði unnið heimsmeistaramótið , “ segir NY Daily News . Indian Express segir Gumma vera að eignast nýja aðdáendur um allan heim eftir lýsinguna . Hún hafi verið „ instant classic “ og Gummi er þar sagður vera „ költhetja “ Evrópumótsins . Sömu sögu segir ástralski fjölmiðillinn ABC . BBC , ESPN , Guardian , Telegraph og Danska ríkissjónvarpið DR eru meðal þeirra sem hafa einnig fjallað um lýsinguna . Goal.com virðist hins vegar mögulega hafa misskilið eitthvað aðeins , en birtir stórskemmtilegt myndband af íþróttafréttamanninum Hauki Harðarsyni fagna markinu ógurlega en hefur lýsingu Gumma Ben undir . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .